ഗണപതിക്കോലം (പടയണി)

പടയണിയിലെ ഒരു പാളക്കോലമാണ് ഗണപതിക്കോലം.. പിശാചുകോലം എന്നും വിളിക്കാറുണ്ട്. പടയണിയിലെ ഗണപതിക്കോലം പുരാണത്തിലെ ഗണപതിയെയല്ല പ്രതിനിധീകരിക്കുന്നത്. കോലം തുളളലിൽ ആദ്യം കളത്തിലെത്തുന്ന കോലം എന്ന നിലയിലാണ് ഗണപതി എന്നു വിളിക്കുന്നത്. 

പടയണിയിലെ കോലങ്ങളിൽ ആദ്യം തുളുന്നത് ഗണപതിയാണ്. തുടർന്ന് എല്ലാ ദിവസവും ഗണപതിയുണ്ടായിരിക്കും. ആദ്യത്തെ കുറേ ദിവസം ഗണപതിയെത്തുടർന്ന് ഒന്നോ രണ്ടോ കോലങ്ങളേ ഉണ്ടാകാറുള്ളൂ. കോലങ്ങളുടെ എണ്ണം ക്രമേണ വർദ്ധിക്കുന്നു.  ചില സ്ഥലങ്ങളിൽ ആദ്യം വരുന്ന പിശാചുകോലത്തിന് ഗണപതിക്കോലം എന്നു പറയുന്നു. കോലങ്ങളുടെ രൂപത്തിലും തുളളലിലും പാട്ടിലും വ്യത്യാസമുണ്ട്. ഗണപതിക്കോലത്തിന്റെ പാട്ട് ശിവസ്തുതിപരമാണ്. സമ്പൽസമൃദ്ധിക്കും സമാധാനത്തിനുമായാണു പിശാചുകോലം തുള്ളുന്നത്‌. നന്മയുണ്ടാവാൻ മനുഷ്യൻ ആരാധന നടത്തുന്ന സങ്കൽപ്പമാണു ഗണപതിക്കോലമായി എത്തുന്ന പിശാചുകോലത്തിൻറെ പിന്നിൽ. ഗണപതിക്കോലത്തിനു കാപ്പൊലി ഉണ്ടാകും. കരക്കാർ ഇരു വശത്തു നിരന്നു നിന്ന് ചൂട്ടു കറ്റകൾ ഉയർത്തി ആർപ്പു വിളികളോടെ കോലത്തെ വരവേറ്റു കളത്തിലേക്ക് കൊണ്ട് വരുന്നതിനാണ് കാപ്പൊലി എന്ന് പറയുന്നത്. വിനോദം ഉൾപ്പെടുത്തിയിട്ടുള്ള അവതരണമാണ് ഗണപതിക്കോലത്തിന്റെ പ്രത്യേകത.

കൈലാസമാമാലമേലുമയിരുന്തകാലമേ
ഉമയാൾ ഭഗവതിയ്ക്ക് പീണിപ്പാടായ്കിടന്നരുളും
വിരിപ്പുടത്തിൽ തടിപോലെ
കിടന്നരുളും ദേവതയ്ക്ക്
ഓരാണ്ട് പാൽകുടിയാഞ്ഞാ
രുനെല്ലിന്റന്നും ചെല്ലാഞ്ഞ്
ആറുപോലെ തോടുവെട്ടി
തോട്ടകത്തൊരിലയുമിട്ട്
കുന്നുപോലെ ചോറു കൂട്ടി
കൂട്ടത്തോടെ നെയ്യൊഴിച്ച്
നിനക്കിട്ട് ചോറ്റു കുന്നിൽ
എന്തെല്ലാം താണുവായ
ആടുതന്റെ തലയുമുണ്ട്.
ഇളമാൻ തന്റെ ശിരസ്സുമുണ്ട്
കോഴി തന്റെ കരളെചൊല്ലി
കൊണ്ടാടുന്നേൻ പിശാ
ഊട്ടുവാൻ ഞാൻ നിന്നെയിപ്പോൾ
ഉണ്ടാഴിക പേപിശാ
കാട്ടുവാൻ ഞാൻ നിന്നെയിപ്പോൾ
കണ്ടൊഴിക പേപിശാചേ
ഉണ്ടാഴിക കണ്ടൊഴിക
വൻപിണിയോ തീർന്നൊഴിക
പോകുന്നേൻ പോകുന്നനോ
ഞാനോ ഞാൻ പോകുന്നനോ
ചൊല്ലെഴും പനമിറ്റത്തു ദേവിയേ
കൈതൊഴുന്നേൻ എന്നിങ്ങനെയാണ് ഗണപതിക്കോലത്തിന്റെ പാട്ടു പോകുന്നത്. 

നിനക്കിട്ട ചാറ്റിനക
ന്തുണ്ടന്റെ കൊതിപ്പിശാചേ
നിനക്കിട്ട ചോറ്റിനക
താമയുടെ തലയുമുണ്ട്
ആമയുടെ തലയുമുണ്ട്
കാളിതന്റെ കുടലുമുണ്ട്
കോളിതന്റെ കുടലേച്ചൊല്ലി
ക്കൊണ്ടാടുന്നെൻ പേഷണങ്ങൾ
ആമയും വരാലുമായി
ട്ടഴകിനൊടേയുട്ടുവൻ ഞാൻ
ഊട്ടുവൻ ഞാൻ നിന്നെയെടാ 
ഉണ്ടാഴികാ എരിപ്പിശാ

ആമ്പിശാചും പോന്നൊഴിക
പെമ്പിശാചും പോന്നൊഴിക
അള്ളുപിശാചും പോന്നൊഴിക്കാ
മുള്ളുപിശാചും പോന്നൊഴിക
എരിപ്പിശാചും പോന്നൊഴിക
മരപ്പിശാചും പോന്നൊഴിക്കാ"
വരികളുടെ അവസാനം  പോന്നൊഴിക്കാ എന്നു പ്രാസപ്പെടുന്നതു കാണാം. 

അവലംബം

വർഗ്ഗം:പടയണി